Ndikimi rus në Evropë
Rusia po përdor propagandën, mediat sociale dhe investimet për të minuar Naton dhe BE-në, thanë ekspertët në një seancë të Komisionin të senatit për Forcat e Armatosura
Përpjekja e dështuar për grushtet vitin e kaluar në Mal të Zi ishte një nga dëshmitë më shqetësuese të ndikimit rus në Evropën Juglindore, thanë ekspertët në një seancë dëgjimore në senat. Rusia po përdor metoda të ndryshme, si propagandën, mediat sociale dhe investimet për të realizuar ambicjet e saj neoimperialiste në botë, thanë pjesëmarrësit në seancën e organizuar nga Komisioni i Senatit për Forcat e Armatosura. Përmes këtyre veprimeve, thanë ekspertët, Rusia po përpiqet të minojë institucionet euro-atlantike si Nato-n dhe Bashkimin Evropian. Festim Gashi i Zërit të Amerikës njoftton. Kryetari i Komisionit të Senatit për Forcat e Armatosura, John McCain në hapje të seancës dëgjimore shprehu shqetësimin e tij të thellë në lidhje me veprimet ruse në Evropën Juglindore. Janusz Bugajski, një nga ekspertët e ftuar për të dëshmuar në këtë seancë, tha se Moska e sheh Naton dhe Bashkimin Evropian si një kërcënim ndaj ambicieve të saj ekspansioniste. Për këtë arsye, sipas Bugajskit, Rusia po përpiqet të krijojë përçarje dhe të dobësojë institucionet demokratike në Evropë, përfshirë Ballkanin Perëndimor. Zoti Bugajski shtoi se Kremlini është i angazhuar në një propagandë sulmuese përmes mediave lokale, internetit dhe rrjeteve sociale për të përmirësuar prestigjin e Rusisë. Moska, përmes këtyre metodave, po përpiqet të nxisë ndjenjat anti-evropiane dhe anti-amerikane duke e prezantuar veten si një mbrojtëse të vlerave tradicionale. tha ekspertja Lisa Samp nga Qendra për Studime Strategjike dhe Ndërkombëtare. Ekspertët që dëshmuan në seancë theksuan se Rusia po përpiqet të destabilizojë edhe Bosnjen, Kosovën dhe Maqedoninë. Nënpresidenti Ekzekutiv i Këshillit Atlantik, Damon Wilson vuri në dukje se Rusia po delegjitimon shtetësinë e Kosovës duke bllokuar anëtarësimin e saj në organizatat ndërkombëtare si OKB, UNESCO dhe OSBE. Nëse Perëndimi nuk reagon në mënyrë më të vendosur, Rusia mund të intensifikojë përpjekjet e saj destabilizuese në rajon, nënvizuan ekspertët. Megjithatë, Perëndimi nuk duhet të ndalë përpjekjet për forcimin e institucioneve demokratike të vendeve të rajoni dhe anëtarësimin e tyre në Nato dhe BE. Përkundrazi, ekspertët thanë se vendet Perëndimore duhet të shtojnë përpjekjet e tyre në këtë drejtim. Ekspertët ishin të një mendimi se mungesa e një reagimi më të fortë nga Perëndimi ka trimëruar Vladimir Putinin. Prandaj, ata bënë thirrje për një politikë më të qartë dhe më të unifikuar të Perëndimit ndaj përpjekjeve ruse.